บอสลูกกระทิงแดงหนีคดีอีก ร้องศาลมีหมายจับ ยุติเรื่องขอความเป็นธรรม
อัยการสูงสุดแถลงดุ สั่งยุติหนังสือร้องขอ ความเป็นธรรมทั้งหมด ถึงเดดไลน์ให้ทายาทกระทิงแดง บอส-วรยุทธ อยู่วิทยา เข้ามอบตัว แฉส่งทนายมาขอเลื่อนคดีอีกจนนาทีสุดท้ายเมื่อเย็นวาน (26 เม.ย.) อ้างมีความจำเป็นเร่งด่วนต้องไปจัดการธุรกิจประเทศต่างๆ แต่ถูกอธิบดีอัยการสำนักงานคดีอาญากรุงเทพใต้ปฏิเสธ ถือว่าเจตนาประวิงคดีและหลบหนี เตรียมให้ตำรวจ สน.ทองหล่อ ไปขอศาลอาญากรุงเทพใต้ออกหมายจับพรุ่งนี้ (28 เม.ย.) พร้อมประสานทางการอังกฤษส่งตัวเป็นผู้ร้ายข้ามแดนกลับมาดำเนินคดีในไทย,กรณีนายวรยุทธ หรือบอส อยู่วิทยา อายุ 27 ปี นักเรียนนอกจากประเทศอังกฤษ ลูกชายคนเล็กของนายเฉลิม อยู่วิทยา เจ้าของเครื่องดื่มชูกำลังยี่ห้อกระทิงแดง ขับรถสปอร์ตหรูเฟอร์รารี่ รุ่นพินินฟาริน่า สีบรอนซ์เทา ทะเบียน ญญ 1111 กรุงเทพมหานคร ชน ด.ต.วิเชียร กลั่นประเสริฐ ผบ.หมู่ ป.สน.ทองหล่อ ขณะกำลังขี่จักรยานยนต์ไทเกอร์ ตราโล่ 51511 เสียชีวิต บริเวณปากซอยสุขุมวิท 49 แขวงคลองเตยเหนือ เขตวัฒนา กทม. เหตุเกิดเมื่อคืนวันที่ 3 ก.ย.2555 หลังจากนายวรยุทธมอบตัวสู้คดีและได้รับการประกันตัวไป การดำเนินการสอบสวนดำเนินคดีเป็นไปอย่างล่าช้า จนมีบางข้อหาขาดอายุความไปแล้ว กลายเป็นประเด็นวิพากษ์วิจารณ์การทำงานของพนักงานสอบสวน สน.ทองหล่อ และพนักงานอัยการเจ้าของคดีตามที่เสนอข่าวไปแล้วนั้น,ความคืบหน้าจากสำนักงานอัยการสูงสุด เมื่อเวลา 14.00 น. วันที่ 27 เม.ย. ร.ท.สมนึก เสียงก้อง โฆษกสำนักงานอัยการสูงสุด นายประยุทธ เพชรคุณ รองโฆษกฯ และนายอำนาจ โชติชัย อธิบดีอัยการสำนักงานต่างประเทศ เปิดแถลงข่าวท่ามกลางสื่อมวลชนจำนวนมาก กรณีการดำเนินคดีนายวรยุทธ หรือบอส อยู่วิทยา ทายาทกระทิงแดง ร.ท.สมนึก กล่าวว่า คดีนายวรยุทธ ผู้ต้องหาคดีขับรถยนต์โดยประมาททำให้ตำรวจผู้ขับขี่จักรยานยนต์เสียชีวิตและข้อหาอื่น เหตุเกิดท้องที่ สน.ทองหล่อ ผู้ต้องหาร้องขอความเป็นธรรมและขอเลื่อนเข้าพบพนักงานอัยการ อ้างติดภารกิจที่ประเทศอังกฤษ อัยการอนุญาตให้เลื่อนมาเป็นวันที่ 27 เม.ย.2560 ร.ต.ต.พงษ์นิวัฒน์ ยุทธภัณฑ์บริภาร อัยการสูงสุดเห็นว่า คดีอยู่ในความสนใจของประชาชน ประกอบกับพนักงานอัยการพิจารณาให้ความเป็นธรรมผู้ต้องหาตลอดมาเป็นเวลาเนิ่นนานแล้ว หากการพิจารณาสั่งคดียังล่าช้าต่อไปอีก อาจเกิดความเสียหายแก่คดี เป็นที่เคลือบแคลงต่อสังคม กระทบต่อภาพลักษณ์สำนักงานอัยการสูงสุดได้,กรณีจึงมีความจำเป็นอย่างยิ่ง เพื่อให้การ พิจารณาเหตุร้องขอความเป็นธรรมของผู้ต้องหาแล้วเสร็จไปโดยเร็ว อัยการสูงสุดจึงมีคำสั่งให้สำนักงานคดีกิจการอัยการสูงสุด ส่งสำนวนพร้อมเอกสารทั้งหมดให้อัยการสูงสุดพิจารณาโดยด่วน นอกจากนี้ผู้ต้องหายังยื่นหนังสือร้องขอความเป็นธรรมต่ออัยการสูงสุดลงวันที่ 6 มี.ค.2560 อ้างว่า ตนเองไม่ได้ขับรถโดยประมาท พร้อมกับอ้างคำให้การของพยานผู้เชี่ยวชาญที่ได้จากการสอบสวนเพิ่มเติม และอ้างรายงานการพิจารณาศึกษาของคณะกรรมาธิการกฎหมาย กระบวนการยุติธรรมและกิจการตำรวจ สภานิติบัญญัติแห่งชาติ ประกอบคำร้องขอความเป็นธรรม ขอให้พิจารณาสั่งไม่ฟ้อง ร.ท.สมนึกกล่าว,โฆษกสำนักงานอัยการสูงสุดกล่าวต่อไปว่า อัยการสูงสุดเห็นว่าเนื่องจากคดีนี้ความผิดบางข้อหา (หลบหนีไม่แจ้งเหตุ) ขาดอายุความในวันที่ 3 ก.ย.2560 จึงอาศัยอำนาจตามพระราชบัญญัติองค์กรอัยการและพนักงานอัยการ พ.ศ.2553 มาตรา 15 สั่งคดีว่า ให้ยุติเรื่องร้องขอความเป็นธรรม เพราะความเห็นของพยานผู้เชี่ยวชาญที่อ้างมาไม่มีน้ำหนักหักล้างพยานหลักฐานเดิม แล้วให้แจ้งตำรวจพนักงานสอบสวนไปจัดการให้ได้ตัวมาฟ้องคือ ไปร้องต่อศาล อาญากรุงเทพใต้ออกหมายจับ ตามกฎหมาย ป.วิอาญา มาตรา 141 วรรคท้าย ถ้าตัวอยู่ในต่างประเทศให้ไปขอตัวเป็นผู้ร้ายข้ามแดนกลับมาฟ้องต่อศาลภายในอายุความวันที่ 3 ก.ย.2570,ร.ท.สมนึกกล่าวด้วยว่า ล่าสุด เมื่อวันที่ 26 เม.ย.2560 เวลา 16.00 น. ผู้ต้องหามอบอำนาจให้นายธนิต บัวเขียว ทนายความมาขอเลื่อนคดี อ้างมีความจำเป็นเร่งด่วนเดินทางไปจัดการธุรกิจในประเทศต่างๆ นายสุทธิ กิตติศุภพร อธิบดีอัยการสำนักงานคดีอาญากรุงเทพใต้พิจารณาแล้วไม่อนุญาตให้เลื่อนคดี เนื่องจากขอเลื่อนลักษณะนี้หลายครั้งต่อเนื่อง ให้ผู้ต้องหามาพบพนักงานอัยการตามกำหนด หากไม่มาถือว่ามีเจตนาประวิงคดีและหลบหนี จะดำเนินการขอศาลออกหมายจับต่อไป ทนายความผู้รับมอบอำนาจรับทราบคำสั่งแล้ว หากพนักงานสอบสวนไปขอหมายจับศาลแล้วผู้ต้องหามาร้องขอคัดค้าน ศาลให้ไต่สวนการขอหมายจับอัยการจะส่งอัยการเจ้าของสำนวนไปเบิกความโดยมีพยานเอกสารเกี่ยวกับการขอเลื่อนนัดหลายครั้ง เราเตรียมการรอไว้แล้ว วันนี้สอบถามอัยการเจ้าของสำนวนแล้วพบว่า ยังไม่มีวี่แววมอบตัวจึงให้เตรียมเรื่องขอหมายจับไว้ได้เลย,ด้านนายประยุทธ เพชรคุณ รองโฆษกสำนักงานอัยการสูงสุด กล่าวว่า คดีนี้ยืนยันว่าอายุความข้อหาบทหนักยังไม่ขาด คือข้อหาขับรถโดยประมาทเป็นเหตุให้ผู้อื่นถึงแก่ความตายอายุความ 15 ปี ส่วนข้อหาหลบหนีอายุความขาดวันที่ 3 ก.ย.60 ส่วนอีกสองข้อหาเล็กน้อยโทษปรับเพียง 1,000 บาทอายุความขาดไปแล้ว แต่ไม่ใช่ปัญหา ถ้าได้ตัวมาอัยการเอาตัวฟ้องศาลได้ทันที คดีนี้เป็นคดีประมาท ไม่มีเจตนาฆ่า หากผู้ต้องหาแสดงข้อเท็จจริงให้ปรากฏต่อศาลว่าดูแลเยียวยาฝ่ายผู้เสียหายอย่างดี นับว่าเป็นเหตุที่อาจจะได้รับการบรรเทาผลร้าย และเป็นประโยชน์ต่อผู้ต้องหาทั้งสิ้น จึงฝากบอกนายบอสด้วย,นายชูวิทย์ กมลวิศิษฎ์ ฐานะผู้ดำเนินรายการตีแสกหน้า ทางสถานีโทรทัศน์ช่องไทยรัฐทีวี 32HD ถามว่า มีข้อมูลว่านายบอสสบโอกาสที่ได้เลื่อนคดีไปมา ทำให้ไปใช้ประโยชน์จากเวลาดังกล่าวเพื่อไปขอสัญชาติเป็นคนอังกฤษ ทำไมคดีทั่วไปไม่ได้รับอนุญาตให้เลื่อนคดียาวนานเช่นนี้,นายประยุทธตอบนายชูวิทย์ว่า เป็นเพียงการคาดเดา แต่มีหลายคดีที่ผู้ต้องหามักทำกัน อาจเป็นเงื่อนไขทำให้ขอตัวมาฟ้องคดีมากขึ้น แต่ไม่เกินความ สามารถของอัยการ ส่วนความล่าช้าในกระบวนการสั่งคดีร้องขอความเป็นธรรม เป็นขั้นตอนที่ชาวบ้านคนใดก็ขอได้,ขณะที่นายอำนาจ โชติชัย กล่าวเสริมว่า ประเทศไทยกับประเทศอังกฤษมีสนธิสัญญาส่งผู้ร้ายข้ามแดน สำนักงานตำรวจแห่งชาติ อัยการ และกระทรวงการต่างประเทศจะส่งเอกสารให้ทางการอังกฤษโดยเร็ว เพราะสืบทราบว่าขณะนี้ตัวอยู่ในประเทศอังกฤษ และมีขั้นตอนว่า คดีที่เราขอตัวมานั้นต้องไม่เป็นคดีการเมือง มีสำนวนการสอบสวนและมีหมายจับศาลก็เพียงพอที่จะขอได้ เป็นเรื่องต่างตอบแทน ที่ไทยกับอังกฤษทำมาตลอด และเขาส่งผู้ร้ายข้ามแดน มาหลายคดีแล้ว,ผู้สื่อข่าวรายงานว่า จนกระทั่งเวลา 16.30 น.หมดเวลาทำการของสำนักงานอัยการ ปรากฏว่า นายวรยุทธ หรือบอส อยู่วิทยา เบี้ยวไม่เดินทางมาพบตามที่พนักงานอัยการนัดหมาย และในวันที่ 28 เม.ย. พนักงานอัยการจะส่งเรื่องให้พนักงานสอบสวน สน.ทองหล่อ เดินทางไปขออนุมัติหมายจับนายวรยุทธจากศาลอาญากรุงเทพใต้ต่อไป
อัยการสูงสุดแถลงดุ สั่งยุติหนังสือร้องขอความเป็นธรรมทั้งหมดถึงเดดไลน์ให้ทายาทกระทิงแดง บอส-วรยุทธ อยู่วิทยา เข้ามอบตัวแฉส่งทนายมาขอเลื่อนคดีอีกจนนาทีสุดท้ายเมื่อเย็นวาน (26 เม.ย.) อ้างมีความจำเป็นเร่งด่วนต้องไปจัดการธุรกิจ
บอส อยู่วิทยา,ทายาทกระทิงแดง,ขับรถชนดาบตำรวจ,ส่งผู้ร้ายข้ามแดน,ข่าวหน้า1